BMW-ejede Mini dropper også benzin

Mini stopper med at sælge fossilbiler i 2030. Den sidste benzinmodel kommer på markedet i 2025, men allerede i 2027 skal halvdelen af alle solgte Mini’er være elektriske, beretter Electrek, der citerer en artikel i Der Spiegel. Dermed bliver Mini det første brand i BMW-gruppen, der går udelukkende elektrisk.

Mini har i skrivende stund kun en enkelt elektrisk model, nemlig Mini Cooper SE (se vores videoanmeldelse nedenfor). Men de har også planer om en elektrisk crossover, ligesom de har fremvist et koncept på en førerløs elektrisk bus, den såkaldte Urbabaut. Der har også gået rygter om, at Mini vil lave en mini-Mini, der er beregnet til bykørsel.

Den offcielle roadmap bliver, ifølge Der Spiegel, præsenteret i den kommende uge. Meddelelsen kommer ikke som den helt store overraskelse idet både Tyskland (hvor BMW hører hjemme) og England (hvor Mini hører hjemme) planlægger at forbyde salg af fossilbiler fra netop 2030.

Meddelelsen kommer i halen på lignede udmeldinger fra andre bilproducenter. Først meddelte Jaguar, at de bliver helt elektriske fra 2025, senere samme uge meddelte Ford og Volvo at alle biler bliver elektriske fra 2030. Ford vil dog fortsat sælge fossilbiler udenfor Europa.

Moderselskabet BMW er dog mere træge. Selv om de var blandt de første med en ren elbil, i form af BMW i3 fra 2012, har de hængt i bremsen og den første elbil siden da – BMW iX3 – er først på vej uden på vejene i disse måneder. Og den kommer endda også som benzin, diesel og plugin-hybrid.

BMW-ejede Mini dropper også benzin